2 wetstoepassers Dinsdag afsonderlik vermoor‘n Verkeersbeampte wat glo deur ‘n taxibestuurder doodgeskiet is, se kollegas was getraumatiseerd na sy dood (Foto: NARI via Twitter) ŉ Verkeersbeampte van Kaapstad is Dinsdagoggend in Acre-weg in Kensington in dié stad doodgeskiet, glo deur ŉ minibustaxibestuurder. Dieselfde oggend is ŉ lid van die Valke in Nelspruit deur ŉ groep mans met ŉ aanvalsgeweer doodgeskiet. Hy was op pad werk toe. Albei beamptes was 49 jaar oud en het jare se onbaatsugtige diens aan die publiek gelewer. Kol. Andrè Traut, woordvoerder van die polisie, sê die verkeersbeampte het die taxibestuurder op die hoek van 5de Laan en Voortrekkerweg in Kensington afgetrek vir ŉ verkeersoortreding. “Die beampte het die taxibestuurder in hegtenis geneem en op pad polisiestasie toe het die taxibestuurder die beampte in sy voertuig oorrompel en hom doodgeskiet,” het Traut gesê. Die taxibestuurder het ná die voorval gevlug. Die Stad Kaapstad het ŉ beloning van R50 000 uitgeloof vir enigeen wat inligting het wat tot die inhegtenisneming van die skuldige kan lei. Vier verdagtes van 20, 22, 32 en 36 jaar oud is egter etlike ure daarna in hegtenis geneem en word tans ondervra in verband met die moord op die verkeersbeampte. Die stad het sy skok en misnoeë oor die sinnelose moord op die verkeersbeampte uitgespreek. “Namens die stad wil ek my innige meegevoel met die familie van die beampte betuig. Ons sal hulle op enige moontlike manier probeer bystaan tydens hierdie moeilike tyd,” het JP Smith, burgemeesterskomiteelid vir veiligheid en sekuriteit, gesê. In Nelspruit is lt.kol. Leroy Bruwer van die Valke dieselfde oggend doodgeskiet toe hy op pad was werk toe. Hy is omstreeks 06:30 op Lydenburg-pad buite Nelspruit in sy voertuig deur ŉ onbekende aantal gewapende mans met ŉ swaarkaliber-wapen geskiet. Hy het op die toneel gesterf. “Bruwer se dood is ŉ groot verlies vir die polisie. Hy was baie ervare en het uitgeblink in komplekse sake, soos om renosterstropers vas te trek,” het brig. Vishnu Naidoo, polisiewoordvoerder, gesê. Genl. Khehla John Sitole, nasionale polisiekommissaris, het sy meegevoel met Bruwer se familie betuig en het ŉ multidissiplinêre span versoek om nie te rus voordat die moordenaars vasgetrek is nie. Naidoo sê enigiemand met inligting oor Bruwer se moord kan die polisie by 086 00 10111 skakel. Omstandighede rondom albei voorvalle word steeds ondersoek. Smith sê dit is kommerwekkend om te sien hoe beamptes die lewe laat bloot deur hul werk eerbaar te verrig. “Hulle plaas daagliks hul lewens in gevaar deur die gemeenskap te dien en te beskerm.” Volgens Smith gaan die stad alles in sy vermoë doen om die aanvalle op wetstoepassers te bekamp.